ਫ਼ਿਲਮ ‘ਰਸ਼’ ਅਤੇ ਨੇਹਾ ਧੂਪੀਆ ਬਾਰੇ ਦਸੋ।
ਫਸ ਗਏ ਰੇ ਓਬਾਮਾ ਦੀ ਮੁੰਨੀ ਗੈਂਗਸਟਰ ਭਾਵ ਨੇਹਾ ਧੂਪੀਆ ਇਨ੍ਹੀਂ ਦਿਨੀਂ ਇੱਕ ਨਵੇਂ ਅਵਤਾਰ ’ਚ ਨਜ਼ਰ ਆ ਰਹੀ ਹੈ। ਨੇਹਾ ਨੇ ਆਪਣੀ ਆਉਣ ਵਾਲੀ ਫ਼ਿਲਮ ‘ਰਸ਼’ ਲਈ ਨਵਾਂ ਹੇਅਰ ਸਟਾਈਲ ਬਣਾਇਆ ਹੈ। ਦੱਸਿਆ ਜਾ ਰਿਹਾ ਹੈ ਕਿ ਨੇਹਾ ਦਾ ਇਹ ਰੂਪ ਅਮਰੀਕੀ ਅਦਾਕਾਰਾ ਸ਼ੇਰਨ ਟੇਟ ਤੋਂ ਪ੍ਰੇਰਿਤ ਹੈ। ਵੈਸੇ ਨੇਹਾ ਨੂੰ ਨਹੀਂ ਪਤਾ ਕਿ ਉਹ ਛੋਟੇ ਵਾਲਾਂ ’ਚ ਕਿਹੋ ਜਿਹੀ ਲੱਗੇਗੀ। ਸ਼ੁਰੂ ਤੋਂ ਨੇਹਾ ਦੇ ਵਾਲ ਲੰਮੇ ਰਹੇ ਹਨ ਤੇ ਛੋਟੇ ਵਾਲ ਕਰਨਾ ਉਸ ਲਈ ਕਾਫ਼ੀ ਵੱਖਰਾ ਤਜਰਬਾ ਰਿਹਾ ਹੋਵੇਗਾ। ਵੈਸੇ ਇਸ ਨਵੇਂ ਰੂਪ ’ਚ ਨੇਹਾ ਦੇ ਕਾਫ਼ੀ ਖ਼ੂਬਸੂਰਤ ਲੱਗਣ ਦੇ ਚਰਚੇ ਹਨ। ਨੇਹਾ ਦਾ ਕਹਿਣਾ ਹੈ ਕਿ ਉਸ ਨੇ ਫ਼ਿਲਮ ਨਿਰਦੇਸ਼ਕ ਸ਼ਮੀਨ ਦੇਸਾਈ ਦੇ ਕਹਿਣ ’ਤੇ ਇਹ ਰੂਪ ਧਾਰਨ ਕੀਤਾ। ਜਦੋਂ ਉਨ੍ਹਾਂ ਇਸ ਰੂਪ ’ਚ ਮੈਨੂੰ ਕਿਰਦਾਰ ਨਿਭਾਉਂਦੇ ਦੇਖਿਆ ਤਾਂ ਇਹ ਰੂਪ ਉਨ੍ਹਾਂ ਨੂੰ ਬਹੁਤ ਪਸੰਦ ਆਇਆ ਤੇ ਇਸ ਨੂੰ ਏਦਾਂ ਹੀ ਰੱਖਣ ਲਈ ਕਿਹਾ।

ਜਿੱਥੇ ਨੇਹਾ ਇਸ ਫ਼ਿਲਮ ’ਚ ਕਾਫ਼ੀ ਪ੍ਰਭਾਵਸ਼ਾਲੀ ਤੇ ਬੋਲਡ ਰੂਪ ’ਚ ਨਜ਼ਰ ਆਵੇਗੀ, ਉੱਥੇ ਕਬੀਰ ਕੌਸ਼ਕ ਦੀ ਫ਼ਿਲਮ ‘ਮੈਕਸਿਮਮ’ ’ਚ ਉਹ ਇੱਕ ਘਰੇਲੂ ਪਤਨੀ ਦੇ ਕਿਰਦਾਰ ਵਿੱਚ ਸਾੜੀ ’ਚ ਨਜ਼ਰ ਆਵੇਗੀ। ਇਸ ਦਾ ਭਾਵ ਇਹ ਹੋਇਆ ਕਿ ਨੇਹਾ ਵੀ ਵੱਖ-ਵੱਖ ਕਿਰਦਾਰ ਨਿਭਾਉਣ ਵਾਲੀਆਂ ਹੀਰੋਇਨਾਂ ਦੀ ਕਤਾਰ ’ਚ ਸ਼ਾਮਲ ਹੋ ਚੁੱਕੀ ਹੈ।‘ਰਸ਼’ ਵਿੱਚ ਨੇਹਾ ਧੂਪੀਆ ਦਾ ਕਿਰਦਾਰ ਇੱਕ ਮੀਡੀਆ ਨਾਲ ਸਬੰਧਤ ਹਸਤੀ ਦਾ ਹੈ ਜੋ ਇੱਕ ਨਿਊੂਜ਼ ਚੈਨਲ ਚਲਾਉਂਦੀ ਹੈ। ਨੇਹਾ ਇਸ ਫ਼ਿਲਮ ’ਚ ਪਹਿਲੀ ਵਾਰ ਇਮਰਾਨ ਹਾਸ਼ਮੀ ਨਾਲ ਨਜ਼ਰ ਆਏਗੀ। ਇਮਰਾਨ ਨਾਲ ਕੰਮ ਕਰਨ ਦਾ ਨੇਹਾ ਦਾ ਤਜਰਬਾ ਕਾਫ਼ੀ ਵਧੀਆ ਰਿਹਾ ਹੈ ਤੇ ਉਹ ਕਹਿੰਦੀ ਹੈ ਕਿ ਇਮਰਾਨ ਜ਼ਿਆਦਾ ਟੈਨਸ਼ਨ ਨਹੀਂ ਲੈਂਦੇ ਤੇ ਸਹਿਜਤਾ ਨਾਲ ਕੰਮ ਕਰਦੇ ਹਨ।

ਇਸ ਫ਼ਿਲਮ ਨੇ ਨਿਰਮਾਣ ਦੌਰਾਨ ਕਈ ਉਤਰਾਅ-ਚੜਾਅ ਦੇਖੇ ਹਨ। ਫ਼ਿਲਮ ਦੀ ਸ਼ੂਟਿੰਗ ਚੱਲ ਰਹੀ ਸੀ ਕਿ ਸ਼ਮੀਨ ਦੇਸਾਈ ਦੀ ਮੌਤ ਹੋ ਗਈ। ਇਸ ਫ਼ਿਲਮ ਲਈ ਕੰਮ ਕਰਨਾ ਸ਼ਮੀਨ ਦਾ ਸਪਨਾ ਸੀ। ਉਸ ਦੀ ਮੌਤ ਤੋਂ ਬਾਅਦ ਉਸ ਦੀ ਪਤਨੀ ਪ੍ਰਿਅੰਕਾ ਨੇ ਫ਼ਿਲਮ ਨੂੰ ਪੂਰਾ ਕੀਤਾ। ਪ੍ਰਿਅੰਕਾ ਫ਼ਿਲਮ ਦੀ ਸ਼ੁਰੂਆਤ ਤੋਂ ਸੈੱਟ ’ਤੇ ਰਹੀ ਸੀ ਤੇ ਇਸ ਲਈ ਉਸ ਨੂੰ ਫ਼ਿਲਮ ਬਾਰੇ ਸਭ ਕੁਝ ਪਤਾ ਸੀ। ਨੇਹਾ ਮੁਤਾਬਕ ਪ੍ਰਿਅੰਕਾ ਜਾਣਦੀ ਹੈ ਕਿ ਉਸ ਦੇ ਪਤੀ ਕੀ ਬਣਾਉਣਾ ਚਾਹੁੰਦੇ ਸਨ ਤੇ ਉਸ ਨੇ ਫ਼ਿਲਮ ਤੇ ਆਪਣੇ ਆਪ ਨੂੰ ਮਜ਼ਬੂਤੀ ਨਾਲ ਸੰਭਾਲਿਆ।

ਮੈਕਸਿਮਮ ’ਚ ਨੇਹਾ ਨਾਲ ਸੋਨੂੰ ਸੂਦ ਤੇ ਨਸੀਰੂਦੀਨ ਮੁੱਖ ਭੂਮਿਕਾਵਾਂ ਕਰ ਰਹੇ ਹਨ। ਸਾਲ 2004 ਦੌਰਾਨ ‘ਸ਼ੀਸ਼ਾ’ ਵਿੱਚ ਵੀ ਨੇਹਾ ਨੇ ਸੋਨੂੰ ਸੂਦ ਨਾਲ ਕੰਮ ਕੀਤਾ ਹੈ। ਇਸ ਫ਼ਿਲਮ ਦੌਰਾਨ ਉਨ੍ਹਾਂ ਦੇ ਦ੍ਰਿਸ਼ ਕਾਫ਼ੀ ਚਰਚਾ ’ਚ ਰਹੇ ਸਨ।

ਫ਼ਿਲਮਾਂ ’ਚ ਕੰਮ ਕਰਨ ਤੋਂ ਇਲਾਵਾ ਨੇਹਾ ਸ਼ਾਪਿੰਗ ਕਰਨ ਦੀ ਸ਼ੌਕੀਨ ਹੈ ਤੇ ਉਹ ਆਨਲਾਈਨ ਸ਼ਾਪਿੰਗ ਵਧੇਰੇ ਕਰਦੀ ਹੈ।
ਹੁਣ ਤਕ ਦੇ ਫ਼ਿਲਮੀ ਕਰੀਅਰ ’ਚ ਨੇਹਾ ਨੂੰ ਭਾਵੇਂ ਕੋਈ ਵੱਡੀ ਸਫ਼ਲਤਾ ਨਹੀਂ ਮਿਲੀ ਪਰ ‘ਸਿੰਘ ਇਜ਼ ਕਿੰਗ, ਰਾਤ ਗਈ ਬਾਤ ਗਈ’ ਫਿਲਮਾਂ ’ਚ ਉਸ ਦੇ ਕੰਮ ਨੂੰ ਪਸੰਦ ਕੀਤਾ ਗਿਆ ਹੈ ਤੇ ਹੁਣ ਅਜਿਹੀਆਂ ਭੂਮਿਕਾਵਾਂ ਨਾਲ ਉਹ ਕਿਸੇ ਹਿੱਟ ਫ਼ਿਲਮ ਦੀ ਆਸ ਕਰ ਸਕਦੀ ਹੈ।

